## La Generalitat exercix l’acció popular en el cas de l’assassinat d’Alejandra i el seu fill, víctimes de violència sobre la dona a Algemesí

*** El Consell aprova la proposta d’actuació de la Conselleria de Servicis Socials en cas d’assassinats de dones víctimes de violència de gènere**

El Consell ha autoritzat l’Advocacia General de la Generalitat a exercir l’acció popular en el cas relacionat amb l’assassinat d’Alejandra i el seu fill, víctimes de violència masclista el mes de juny passat a Algemesí.

El succés constituïx un cas de violència sobre la dona, un problema d’àmbit social públic d’interés general que obliga els poders públics a actuar de manera activa amb l’objectiu d’aconseguir la seua plena erradicació.

L’objectiu de l’actuació institucional de la Conselleria de Servicis Socials, Igualtat i Vivenda en casos d’assassinats de dones és conjuminar esforços i visibilitzar de manera conjunta el rebuig als actes de violència sobre la dona, en els casos en què es produïsca la mort d’una dona o dels seus fills o filles en la Comunitat Valenciana.

La Llei Integral contra la violència sobre la dona en l’àmbit de la Comunitat Valenciana 7/2012, de la Generalitat, establix en l’article 58 que la Generalitat exercirà l’acció popular en tots els procediments penals que se seguisquen per delictes de violència sobre la dona amb resultat de mort, així com en els casos en els quals es genere alarma social o es causen lesions greus i invalidants.

Així mateix, l’article 36 de la Llei 9/2003, de 2 d’abril, de la Generalitat, per a la igualtat entre dones i hòmens, establix que la Conselleria amb competències en matèria de dona podrà proposar al Consell de la Generalitat l’exercici de l’acció popular, a través de l’Advocacia General de la Generalitat, o d’advocades o advocats col·legiats, en estos supòsits d’agressions físiques en els quals es cause la mort o lesions greus a dones residents en la Comunitat Valenciana.

Fecha: 15/07/2025